Slakazol (Dipodomys deserti)

Slakazol (Dipodomys deserti) tir tana moukolafa katca ke Dipodomys oxi vey Heteromyidae yasa ( Dipodomyinae volveyyasa ) ke RODENTIA veem ( CASTORIMORPHA volveyveem ). Gan Stephens bak 1887 taneon zo pimtayar.

 Pimtara  
Letaxof slakazol ( Dipodomys deserti ) tir sebadadunolam. Dzeteem ke oria tir gemapaf isen strekaf plot tir gijaf.

Kota ticefa sebada tir azekafa dem wakafa derma keve lentak ; liota ke titefa sebada tir anamkafa isen welma gasitafa. Nuba va dem aluboy kotcakiraf gelt sodir voxen nuga va balemoy ok aluboy kotcakiraf gelt. Kota ita tir ton orikaf kaikakap. Slakazol koe lindaxo ke California galdolk isu Nevada isu Arizona isu pakon Utah blir. Koe Mexika, koe abic seg poke California pargalu is lenttalteon Sonora gola is Chihuahua gola trasit.

Slakazol tir mielaf dunol tiskis va idulaf bartiveem ke afizcek kenibeson koe tawaz. Dalon tir ruxatoraf nume va fay is ilt is kusaca ke ruxa malestur ; va abdueinieem ta estura malsaver. Me godefulir kire va adrafa plawa mal bloteem saver, kan welzeem is part dimnaris va lava ke malestuna ruxa.

Slakazol va tawaz ko bavaf sid azekakoron suxar. Koe gemapafe bixe koe levesid titsuyaf vas 50 cm- anton blir. Inafa lupaxa va sid rilizackad. Tanoya begama koe kot tawaz sye tir, i koe tawaz udayan gu bapla is zveribruxa ik ar zijnaf ugot. Betsava belcetasa va blot poke begama tigid ise rotid lumapafa.

Radimeinieem ke slakazol tir gijaf neken abdueinieem tir trelapaf is riwe merowin leve myot. Aneyason va sinka va miel gitiskir, drikon welveson moe bixe. Ault tir abrotcaf loon dam belcon taka is alto, ise va tum dem abrotcaf imolk orikaf az tuaftawes kal otsa dir.

Pona ke inafa malestusa vertuma tir dem kusaca ke ruxa is ilt is fay ; in megodefulir kire va adrafa lava gu batyon ruxaf tor kan pilkovafa poopula ke divlujes bolk rodemalnarir.

Worneem ta remburera va sinka zo malsaver ; kan trelaf abdueinieem vaon tukotrar
aze tuvlardar.

Slakazol va runak ke tawaz aretlar aze va idulaf bartivtum ke afizcek moe baplafa ilava poke belcetayana sinka tiskir.

Viele slakazol va volnik djumalplatir, pune moe abdueinieem ranyar ise va bixe kan radimeinieem malkabur. Bata rojurinda kev dace wupesipis volnik dum jinka tir keskotafa.

 Kira 
 Veem : Rodentia
 Yasa : Heteromyidae
 Lum : abrotce ke taka is alto vas 10 ik 20 cm- ( ault vas 10 ik 21.5 cm- )
 Aldo : 35 ik 140 g-
 Talgeem : 20 talga
 Ocagugal : arapeniwepes
 Occek : 1 is 6

 Vexala dem apteem 
Sedme Mammal Species of the World (siatos ke 2005), bata katca vas 4 apta ruldar :
 Slakazol (Dipodomys deserti deserti) (Stephens, 1887)
 Slakazol (Dipodomys deserti aquilus) (Nader, 1965)
 Slakazol (Dipodomys deserti arizonae) (Huey, 1955)
 Slakazol (Dipodomys deserti sonoriensis) (Goldman, 1923)

 Pulasa vuestexa is xantaza 
 (en) vuest- : Mammal Species of the World (v- 3, 2005) : Dipodomys deserti (Stephens, 1887)
 (en) vuest- : CITES : Dipodomys deserti
 (en) vuest- : UICN : katca Dipodomys deserti (Stephens, 1887)
 (en, fr) vuest- : ITIS : Dipodomys deserti (Stephens, 1887)
 (en) vuest- : Tree of Life Web Project : Dipodomys deserti
 (en) vuest- : Catalogue of Life : Dipodomys deserti (Stephens, 1887)
 (en) vuest- : Paleobiology Database : Dipodomys deserti (Stephens, 1887)
 (en) vuest- : Animal Diversity Web : Dipodomys deserti
 (en) vuest- : NCBI : Dipodomys deserti
 Ara vuestexa 
 Slakazol (Dipodomys deserti) dene Wikispecies
 Slakazol dene www.europalingua.eu

 Kotavafa vuestesa xantaza 
 Kotava winugaf moukolaf ravlemak (Kotava, Latinava, 2019)


Slakazol (Dipodomys deserti)
Slakazol (Dipodomys deserti)
Slakazol (Dipodomys deserti)